Белавенцев Олег Дунейпсо Адыгэ Хасэм и тхьэмадэ Сэхъурокъуэ Хьэутий хуэзащ
Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэ Белавенцев Олег езым и IуэхущIапIэу Пятигорск къалэм дэтым щыхуэзащ Дунейпсо Адыгэ Хасэм и тхьэмадэ Сэхъурокъуэ Хьэутий.
ЗэIущIэм щытепсэлъыхьащ округым мамырыгъэмрэ лъэпкъ зэгурыIуэныгъэмрэ щыгъэбыдэным, лъэпкъ, дин зэныкъуэкъухэр къэхъункIэ Iэмал зэримыIэм. Гулъытэ хэха хуащIащ щIалэгъуалэм гъэсэныгъэ тэмэм етыным, ахэр егъэлеиныгъэ зыпылъ Iуэхухэм демыгъэхьэхыным.
«Мыхьэнэшхуэ иIэщ властым и органхэмрэ лъэпкъ-щэнхабзэ зэгухьэныгъэхэмрэ я зэпыщIэныгъэхэм зегъэужьыным, апхуэдэ зэгухьэныгъэхэр Кавказ Ищхъэрэм зэпIэзэрытыныгъэр щыгъэбыдэным хуэгъэза лэжьыгъэм къыхэшэным, — жиIащ Белавенцев Олег. — ИкIи, зэрыгурыIуэгъуэщи, жылагъуэ зэгухьэныгъэхэм я мурад нэхъыщхьэр цIыхубэр зэкъуэгъэувэнырщ, лъэпкъ куэд щыпсэу ди Хэкум — Урысейм — зегъэужьыным хуэгъэзауэ къэралыгъуэр гъэбыдэнырщ».
Сэхъурокъуэ Хьэутий зэрыжиIамкIэ, ДАХ-м зыхуигъэувыж мурад нэхъыщхьэхэм ящыщщ адыгэ лъэпкъыр къэгъэщIэрэщIэжынымрэ абы зегъэужьыным-рэ, лъэпкъхэм яку дэлъ мамырыгъэр гъэбыдэныр.
ДАХ-м и тхьэмадэм Белавенцев Олег щыгъуазэ ищIащ зэгухьэныгъэм утыку кърилхьа е абы диIыгъа проектхэм. ЗэIущIэм хэтахэр хэхауэ хэплъащ лъэпкъ зэгухьэныгъэр нэхъ зытегузэвыхь Iуэхухэм, ахэр дэгъэкIынымкIэ хэкIыпIэхэр яубзыхуащ икIи къэкIуэну зэманым зэрызэдэлэжьэнум тепсэлъыхьащ.
